kaerle etc. allen den ghenen die dese onse brieve sullien
zien oft hoiren lesen saluyt doen te wetene dat
wy ontfangen hebben die oetmoedige supplicatie van
adriaen steylart arm schamele man onlancx dienende
inde ponte tot waelhem inhoudende hoe dat omtrent
acht maenden geleden een geheeten cornelis bruckelsman
quam inde voirs. ponte te waelhem om over geset
te zyne ende tselve alzoe geschiet wesende zoe
heeft hy den pontenair willen betalen voire zyn
veerscap met quade myten die de suppliant nyet
aenveerden en woude mits denwelcken die zelve
cornelis die voirs. myten wederom nam ende ghinck
uuyter selve ponte seggende totten selven suppliant
ic en sal u anders egeen ghelt geven leggende het
ghelt opten pyl staende byde ponte zeggende compt
hier ic sal vander ghelt geven ende track zyn mes
uuyt dwelck ziende de suppliant heeft zynen haeck
genomen daermede men die ponte stiert ende is metten
voirs. cornelis uuyter ponte gegaen ende uuyter ponte
wesende heeft die voirs. cornelis met zynen messe
naeden suppliant gesteken dwelck ziende een geheeten
berthel mathysen ghinck int bescheet zoe dat hy den
suppliant nyet geraercte doen quam hennen moens
ende smeet den voirs. cornelis hem gevende een wonde
zonder wete vander suppliant mits welcke hy suppliant
ghinck naede hutte al waer stont een van des voirs.
cornelis geselschap die nam zynen opstekere zeggende
totten suppliant hebt ghy dat gedaen waerop de
voirs. suppliant seyde neen ick zeggende alsdoen die voirs.
persoen met eenen opstekere in zyn handt tot hem
suppliant indien ic dat wiste ic zoude u dootsteken
van welcke wonde de voirs. cornelis bruckelsman
hem gegeven byde voirs. hennen moens zonder wete$
vanden suppliant als voirs. is zekeren tyt daernae is
gegaen van levende lyve ter doot ende hoe wel
de suppliant daerom nyet en behoirt culpabel te
zyne noch inden dootslach geleeght te wordene
als nyet strytbaert geweest hebbende nyetmin $$ om?
deswille dat hy daer by ende int geselscap es geweest
ende beduchtende rigeur van justicien en zoude
hem nyet zekerlick binnen onsen lande van brabant
derren houden ten waere dat hem hierop worde
versien van onser gracien ende openen brieven van pardoenen
in behoirlycker formen alzoe hy suppliant seeght om
daerom oitmoedeick biddende waeromme zover
dat wy de saken voirscreven overgemerct geneyght
wesende ter beden des voirs suppliants ende willenen
hem in dit stuck prefereren gracie ende misericorde
voer rigeur ende strangheyt van rechte denselven
suppliant hebben inden gevalle als boven vergeven
quytgesconden ende geremitteert vergeven ende
scelden quyte ende remitteren uuyt zunderlingen
gracien by desen onsen brieve tfeyt ende mesus boven
verhaelt voere zoe verre hy daer innen culpabel oft
gehouden mach zyn mitgaders alle peyne ende
offensie corporelle ende criminelle daer inne
hy tegen ons ende justicie gevallen mach zyn
oft anderssins mesdaen ende mesbruyct mach hebben
ende hebben hem indien aengaende gerestitueert
ende gestelt restitueren ende stellen by dese
tot zynen goeden name ende fame in onsen voirs.
lande van brabant ende tot zynen onverbuerden
goeden indien hy eenige heeft alzoe hy was voere
tvoirs. feyt ende mesuze imponerende hier op silencie
ende een eeuwich geswych onsen procureur generael in
brabant ende allen anderen onsen ende onser
vassallen oft der smaelre heeren rechteren justicieren
ende officieren onsen voirs. lants van brabant wie
zy zyn behoudelyck dat de voirs. suppliant gehouden
zak zyn ter causen voirscreven te betalene amende
civile tonsen behoeve naede gelegentheyt vander
mesdaet ende tot dien de costen van justicien
hieromme gedaen ende te doene ter arbitraigen
ende taxacien van onsen lieven ende ende ghetrouwen
den cancellier ende luden van onsen rade in brabant
die wy daertoe committeren by desen ontbieden
daerom ende bevelen den selven onsen cancellier ende
luden van onsen voirs. raede in brabant dat voere
hen geroepen deghene die daerom behoiren geroepen
te zyne zy procederen wel ende duechdelyck ter
verificatie ende interinemente van desen ende totter
taxacie ende moderatie vander voirs. amende ende
costen alsoe zy sullen bevinden behoirende welcke
interinemente de voirs. suppliant gehouden zal zyn te
versueckene ende hem in persone te presenteren in onsen
voirs. raede binnen eenen jaere naestcomende opte
pene van te verbuerene deffect van desen ende dat
gedaen ende de selve civile boote ende costen van
justicien getaxeert ende betaelt zynde in
handen vanden ghenen dien dat behoiren sal zy onse voirs.
procureur generael in brabant ende alle andere
onse ende onse voirs. vassallen oft de smaelre heeren
rechteren justicieren ende officieren onsen voirs.
lants van brabant dien dat eenichsins aengaen sal
mogen den suppliant van deser onser iegewoirdiger
#
sy hier af verantwoirt
byden ontfanger
vanden explooten
gracien quytscheldinge ende pardoene peyselyck
ende vredelyck doen ende laeten genyeten ende gebruycken
sonder hem daer inne te doene oft te laeten
geschieden in lyve oft in goeden eenich hinder stoot
oft letsel ter contrarien maer indien zynen persoen
oft zyne goeden nu oft naemaels ter causen vanden
voirs. feyte eenichssins waeren gevangen gecommert
oft gemolesteert ghy de selven ter stont ende zonder vertreck
zedt ende stelt oft setten ende stellen doet tot
geheelder ende volcommender deluvrancie ende slakinge
want ons alzoe gelieft ende des toirconden
hebben wy onsen zegel hier aen doen hangen
ghegeven in onser stadt van bruessele vier dage
in septembri int jaer onsenheeren duysent vyffhondert
ende zessendertich enden van onsen keyserycke txviie
ende van castillien etc txxie aldus stont ghescreven
opde plycke byden keyser in zynen raede ende
geteekent boudewyns visa recepta
ghecollacionneert tegens
doriginale brieven by my
decock